section_heading: Death metal godine (1986. – 1990.)
paragraph_text: Sastav koji je danas znan kao Darkthrone osnovan je 1986. u Kolbotnu, malenom predgrađu grada Osla. Bili su death metal-sastav pod imenom Black Death čiji su članovi bili Gylve Nagell, Ivar Enger i Anders Risberget. Glavni uzori sastava bili su Venom, Celtic Frost, Slayer i Cryptic Slaughter. Za vrijeme jeseni 1987., sastav je promijenio ime u Darkthrone te im se pridružio Dag Nilsen. Ted Skjellum se priključio sastavu u proljeće 1988. godine. Tijekom 1988. i 1989., sastav je nezavisno objavio četiri demouratka: Land of Frost, A New Dimension, Thulcandra i Cromlech.